Rossiya Mudofaa vazirligi “Moskva” kreyserida kuzatilgan yong‘in oqibatida bir kishi halok bo‘lgani, yana 27 nafar odam bedarak yo‘qolganini ma’lum qildi

Rossiya Mudofaa vazirligi 13-aprel kuni “Moskva” raketa kreyserida yuz bergan yong‘inda bir nafar odam halok bo‘lgani, 27 kishi bedarak yo‘qolganini xabar qildi, deb yozmoqda “Interfeks”.

“Kemadagi yong‘inni o‘chirish uchun harakatlar vaqtida bir nafar harbiy halok bo‘ldi, ekipajning yana 27 a’zosi bedarak yo‘qoldi. Qolgan 396 nafar harbiy evakuatsiya qilinib, Qora dengiz flotidagi kreyserdan Sevastopolga olib kelingan”, — deyiladi vazirlik bayonotida.
“Moskva” kreyseridagi halokat oqibatida katta michman Ivan Vaxrushev halok bo‘ldi, deya bayonot bergan Sevastopol gubernatori Mixail Razvokayev. Avvalroq Vaxrushevning rafiqasi ham turmush o‘rtog‘ining halok bo‘lganini ma’lum qilgandi.
Dastlab Rossiya Mudofaa vazirligi yong‘indan keyin kemadagi ekipaj a’zolarining hammasi evakuatsiya qilinganini bildirgan, ammo bu halok bo‘lgan va bedarak yo‘qolgan dengizchilar haqida tarqalgan turli xabarlarga zid keladi.
Rossiya Mudofaa vazirligi bayonotiga ko‘ra, 13-aprelda Qora dengiz flotidagi flagmanda o‘q dorilar portlashi oqibatida kuchli yong‘in sodir bo‘lgan. Bir sutkadan keyin vazirlik kemaning cho‘kib ketganini xabar qildi. Ukraina manbalari “Moskva” kreyseri Kiyevning “Neptun” raketasi kemaga kelib urilishi oqibatida halokatga uchraganini bildirgan.
 Suriyadagi urushdan Ukrainadagi “maxsus operatsiya”gacha. Qora dengizga g‘arq bo‘lgan “Moskva” kreyserining tarixi haqida fotoreportaj